Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 93/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Spreewälder Gurkensülze“

EU št.: PGI-DE-02601 – 1. april 2020

ZOP ( ) ZGO (X)

1. Ime ZGO

„Spreewälder Gurkensülze“

2. Država članica ali tretja država

Nemčija

3. Opis kmetijskega proizvoda ali živila

3.1. Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2. Opis proizvoda, za katerega se uporablja ime iz točke 1

„Spreewälder Gurkensülze“ je tradicionalni proizvod iz svinjskega mesa, ki izvira iz gospodarske regije Spreewald. Pusto meso je čvrsto na ugriz, koščki kislih kumaric pa ostanejo hrustljavi tudi po dodajanju žolce. Žolca je bistra in ima blag ter rahlo pekoč okus. „Spreewälder Gurkensülze“ ima zato dobro strukturo in je zaradi mešanice bistrega aspika, pustih koščkov mesa in zelenih kislih kumaric videti okusno. Okus proizvoda „Spreewälder Gurkensülze“ je na splošno sladko-kisel in blag.

Med sestavinami je najmanj 40 % mesa svinjske glave ter najmanj 10 % pustega svinjskega mesa in najmanj 7 % kumaric „Spreewälder Gurken“. Koščki kumaric ostanejo izrazito čvrsti na ugriz v končni proizvod. Poleg mesa svinjske glave proizvod navadno vsebuje tudi pusto svinjsko meso, kot je dodatno pusto meso ličnic glave in/ali pusto meso kolena in/ali plečeta, iz katerega so bile odstranjene kite. Vse meso je sušeno.

Ta specifikacija pomeni, da je vsebnost maščob razmeroma nizka in daje proizvodu na splošno okus po mesu. Glede na recept so možne tudi druge sestavine, vključno s čebulo, pitno vodo, kisom, jedilno soljo, začimbami (poper, kumina ali gorčična semena) in/ali ekstrakti začimb, sladkorjem, užitno želatino, sredstvi za kisanje, antioksidanti, konzervansi in stabilizatorji. Povprečna hranilna vrednost na 100 g: manj kot 13 g maščob, ogljikovi hidrati, od tega manj kot 8 g sladkorja, 9–15 g beljakovin in 2,2 g soli ali manj.

Aspik je pripravljen iz tekočine kislih kumaric (voda, alkoholni kis, sladkor in sol) ter pitne vode, ki mu daje blag okus. Vrednost pH je med 3,5 in 4,7, kar je posledica kislosti tekočine kumaric. Mesu svinjske glave in drugemu pustemu mesu se dodajo izloček žolce, ki nastane med kuhanjem, in/ali kuhana juha ter pitna voda in začimbe. Skupna kislost kumaric „Spreewälder Gurken“ v končni obliki s fermentiranim kisom znaša manj kot 1 %. Prav tako so kumarice sladkane s sladkorjem.

3.3. Krma (samo za proizvode živalskega izvora) in surovine (samo za predelane proizvode)

Kumarice, ki so sestavina, ki daje proizvodu poseben značaj, morajo ustrezati zahtevam ZGO „Spreewälder Gurken“.

3.4. Posebni proizvodni postopki, ki jih je treba izvajati na opredeljenem geografskem območju

Vse opisane faze proizvodnje potekajo na opredeljenem geografskem območju.

Meso sprednjega dela svinjske glave in drugo pusto meso se suši in kuha, nato pa nareže na koščke in/ali se v proizvodu uporabi cel kos.

Aspik je pripravljen iz pitne vode in/ali izločka žolce (bistre ali motne), ki nastane med kuhanjem, ali juhe, v kateri so se kuhali svinjska glava in drugo pusto meso, in/ali užitne želatine ter zgoraj navedenih začimb.

Še tekočemu aspiku se dodajo sesekljani kosi svinjske glave in grobo narezani kosi pustega mesa in/ali celih ličnic ter kumarice, ki ustrezajo zahtevam ZGO „Spreewälder Gurken“ in so narezane na kocke in vložene brez drugih trdnih sestavin ali na grobo narezane na kocke. Nato se doda tekočina kislih kumaric in primešajo naslednje sestavine, kar je odvisno od recepta: nasekljana čebula, začimbe (npr. poper, kumina ali gorčična semena) in/ali ekstrakti začimb, sladkor, kis, jedilna sol ter po potrebi sredstva za kisanje, antioksidanti, konzervansi in stabilizatorji.

Nato se žolca pusti, da se ohladi.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Oznaka mora vsebovati identifikacijsko številko podjetja in/ali proizvajalčevo kontrolno številko serije, ki jo lahko navede vsak proizvajalec.

4. Jedrnata opredelitev geografskega območja

Geografsko območje je gospodarska regija Spreewald. Meja na severu poteka vzdolž meje okrožja Dahme-Spreewald od meje okrožja Spree-Neisse do severne meje občine Münchehofe, prečka okrožje Dahme-Spreewald vzdolž severnih meja občin Münchehofe, Märkisch-Buchholz, Halbe in Freidorf do zahodne meje okrožja Dahme-Spreewald; na zahodu je gospodarska regija Spreewald omejena z odseki meja okrožij Dahme-Spreewald in Oberspreewald-Lausitz, od Freidorfa do Bronkowa; na jugu meja poteka vzdolž južnih meja upravnih regij Calau in Altdöbern (okrožje Oberspreewald-Lausitz) ter upravnih regij Drebkau in Neuhausen okrožja Spree-Neisse; na vzhodu je gospodarska regija Spreewald omejena z vzhodnimi mejami upravnih regij Neuhausen in Peitz ter zahodno mejo upravne regije Schenkendöbern (ki je hkrati tudi meja okrožja Spree-Neisse).

5. Povezava z geografskim območjem

„Spreewälder Gurkensülze“ je priljubljena in dobro poznana specialiteta iz regije Spreewald. Posebna povezava med proizvodom in območjem proizvodnje izhaja iz njegovega posebnega slovesa, ki temelji na poreklu iz zadevne regije, ki je znana po tem, da v žolco dodajajo kisle kumarice in da imajo tudi slednje zaščiteno geografsko označbo.

(1) Posebnosti geografskega območja

V gospodarski regiji Spreewald pripravljajo več specialitet, ki vsebujejo kisle kumarice. Mednje spadajo tradicionalni mesni proizvodi, ki so jim za poseben okus dodane te kumarice. Med temi proizvodi je tudi „Spreewälder Gurkensülze“, ki se v gospodarski regiji Spreewald proizvaja in trži že vsaj dve generaciji, podatki o njeni proizvodnji pa segajo v leto 1955, ko jo je med drugim proizvajalo državno podjetje Golßener Fleisch- und Wurstwaren, predhodnik podjetja Golßener Fleisch- und Wurstwaren GmbH, v mesnici v Cottbusu.

Gospodarska regija Spreewald se od drugih regij razlikuje in je znana po dodajanju kislih kumaric v svinjsko žolco. Tako je bilo že v obdobju NDR, kar je razvidno zlasti (kot obratna ugotovitev) iz zelo podrobnih proizvodnih specifikacij iz NDR, kjer v nobeni drugi specifikaciji za žolco kot sestavina niso navedene kisle kumarice, npr. standard NDR TGL 29213/03, skupina 17260 iz oktobra 1974.

(2) Posebnosti proizvoda

Posebna lastnost proizvoda „Spreewälder Gurkensülze“ je visoka vsebnost pustega mesa (z dodanimi pustimi svinjskimi ličnicami in/ali pustim mesom kolena in/ali plečeta, iz katerega so bile odstranjene kite), ki daje žolci sladko-kisel in blag okus. Posebno lastnost ji dajejo tudi kumarice z ZGO „Spreewälder Gurken“, ki jih narežejo na kocke in vložijo brez drugih trdnih sestavin ali grobo narežejo na kocke. Značilen okus te sestavine med predelavo v končni proizvod „Spreewälder Gurkensülze“ ostaja nespremenjen.

(3) Vzročna povezava

Proizvod „Spreewälder Gurkensülze“ je priljubljen in dobro poznan med končnimi potrošniki po vsej Nemčiji. V anketi, ki jo je leta 2003 v času berlinskega mednarodnega sejma „Zeleni teden“ med potrošniki opravila univerza Humbolt v Berlinu, so anketiranci na vprašanje, za katere mesne specialitete in klobase iz regije Spreewald so že slišali, najpogosteje odgovorili „Spreewälder Gurkensülze“.

V naslednjih nekaj letih, in sicer med letoma 2006 in 2019, je nemško kmetijsko združenje (DLG) proizvodu „Spreewälder Gurkensülze“ v več oblikah podelilo 13 zlatih, 6 srebrnih in 2 zlati medalji. Mediji so proizvodu namenili veliko pozornosti, na primer v člankih časopisa „Berliner Zeitung“ z dne 20. januarja 1996 in 30. marca 1996 ter poročilu časopisa „Lebensmittel Zeitung“ z dne 15. aprila 2005. Na Topfgucker-TV, največjem nemškogovorečem kanalu YouTube za profesionalne kuharske recepte, je bil objavljen tudi videoposnetek o tem, kako pripraviti „Spreewälder Gurkensülze“ z ocvrtim krompirčkom in tatarsko omako, ki je dosegel več kot 5 000 ogledov, recept za „Spreewälder Gurkensülze“ pa je bil objavljen tudi v blogu „Feine Küche“.

Leta 2006 je LAS Spreewaldverein e. V. v okviru programa LEADER Evropske unije objavil 10 000 kopij brošure, v kateri so opisane struktura proizvodnje in dobavne verige za „Spreewälder Gurkensülze“.

Naraščajoč sloves in priljubljenost proizvoda „Spreewälder Gurkensülze“ potrjuje tudi dejstvo, da se je v zadnjih letih območje prodaje iz vzhodne Nemčije razširilo na vso Nemčijo. Tržni pomen izdelka nenehno raste. V obdobju 2010–2019 se je prodaja povečala za 40 %.

Sklic na objavo specifikacije proizvoda

https://register.dpma.de/DPMAregister/geo/detail.pdfdownload/41797

(1) UL L 343, 14.12.2012, str. 1.